
INFORMATĪVAIS ZIŅOJUMS[footnoteRef:1] [1:  Deklasificēšanas pamatojums: SAM 07.07.2026. vēstule Nr. 03.1-05/2098] 

Par Rail Baltica trešā Finansēšanas līguma parakstīšanu ar Inovācijas un tīklu izpildaģentūru (INEA)
Rail Baltica projekts ir Eiropas standarta platuma dzelzceļa transporta Transeiropas transporta tīkla (turpmāk – TEN-T tīkla) Ziemeļjūras – Baltijas koridora transporta sistēmas elements, kas aptver četras Eiropas Savienības dalībvalstis – Poliju, Lietuvu, Latviju un Igauniju, un netieši arī Somiju, tālākā nākotnē paredzot maršruta pagarinājumu ar savienojumu Tallina – Helsinki. Plašākā projekta jeb globālā projekta mērķis ir savienot Baltijas valstis ar Poliju un pārējo Eiropas Savienību ar efektīvu, modernu, drošu, videi draudzīgu un tirgus prasībām atbilstošu dzelzceļa pārvadājumu sistēmu. Ziemeļu - Dienvidu virziena dzelzceļa līnijas attīstība veicinās Baltijas valstu transporta infrastruktūras sistēmas integrāciju Eiropas Savienībā, kā arī tautsaimniecības ilgtspējīgu un diversificētu attīstību un konkurētspēju.
Eiropas infrastruktūras savienošanas instruments (EISI) 
Eiropas Komisija (turpmāk - Komisija)  2011. gada 29. jūnijā publicēja priekšlikumu par nākamo daudzgadu finanšu plānu laikposmam no 2014. līdz 2020.gadam – “Budžets stratēģijai “Eiropa 2020””. Savā priekšlikumā Komisija ierosināja izveidot jaunu integrētu instrumentu ieguldījumiem Eiropas Savienības infrastruktūras prioritātēs transporta, enerģētikas un telekomunikāciju jomā – "Eiropas infrastruktūras savienošanas instruments" 2013.gada 11.decembrī tika pieņemta Eiropas Parlamenta un Padomes regula (ES) Nr. 1316/2013 ar ko izveido Eiropas infrastruktūras savienošanas instrumentu, groza Regulu (ES) Nr. 913/2010 un atceļ Regulu (EK) Nr. 680/2007 un Regulu (EK) Nr. 67/2010 (turpmāk – EISI Regula). 
Savukārt, lai atvieglotu pamattīkla koordinētu īstenošanu EISI Regula nosaka pamattīklā iepriekš definētus projektus (EISI Regulas 1.pielikums), kuri aptver visus transporta veidus (autotransports, dzelzceļš, iekšzemes ūdensceļi, jūras un gaisa transports) un īpaši savienojuma platformas starp dažādiem transporta veidiem (jūras ostas, iekšzemes ostas, lidostas, dzelzceļa-autotransporta savienojumu termināļi), tādējādi atvieglojot efektīvu un ilgtspējīgu kravu pārvadājumu pakalpojumu sniegšanu, pilnveidojot satiksmes vadības sistēmas un veicinot ilgtspējīgu kravu pārvadājumu pakalpojumu, inovatīvu risinājumu un jaunu tehnoloģiju ieviešanu.
EISI paredzētais finansējums transporta nozarei laikposmā no 2014. līdz 2020. gadam ir 24 miljardi eiro, no kuriem 11.3 miljardi ir pārvietoti no Kohēzijas fonda, uz kuru var pieteikties tikai tās valstis, kas ir tiesīgas saņemt finansējumu no Kohēzijas fonda ar atbalsta intensitāti līdz 85%. 10 % no finansējuma summas bija paredzēts izmantot EISI finanšu instrumentu formā.  
Lielāko daļu EISI finansējuma bija plānots novirzīt prioritārajiem  pamattīkla projektiem, kas saistīti ar deviņiem pamattīkla veidojošajiem transporta koridoriem, un projektiem, kam piemīt liela ES pievienotā vērtība pamattīkla nodrošināšanā. 
Eiropas Komisija 2014. gadā un 2015. gadā izsludināja pa vienam projektu iesniegumu konkursam par finanšu palīdzības piešķiršanu no EISI, kas noteica un turpina  jauno Eiropas transporta tīklu (TEN-T) politiku, transporta ikgadējās un daudzgadu darba programmas 2014. - 2020. gada ietvaros.
Plānotais finansējums pirmajā EISI iesniegumu konkursā sasniedza 11.9 miljardus eiro, no kuriem EISI Kohēzijas fonda daļa bija – 4 miljardi eiro. Kopumā dalībvalstis iesniedza projektu pieteikumus par trīs reizes lielāku apjomu nekā pieejamā finanšu aploksne. Ņemot vērā rekordlielo interesi un lielo projektu skaita atbilstību EISI politikas un konkursa prasībām, Eiropas Komisija pieņēma lēmumu apstiprināt finansējuma piešķiršanu vairāk kā 270 projektiem ar augstu pievienoto Eiropas vērtību 13 miljardu eiro apmērā. Kohēzijas valstīm tika apstiprināts finansējums 4.8 miljardu apmērā gandrīz 50 projektu realizēšanai, tajā skaitā Rail Baltica globālā projekta īstenošanai (kopējā summa 442 miljoni eiro). 
Plānotais finansējums otrajā EISI iesniegumu konkursā sasniedza 7.6 miljardus eiro, no kuriem EISI Kohēzijas fonda daļa bija – 6.8 miljardi eiro. Projektu pieteikumu apjoms pusotru reizi pārsniedza pieejamo finansējumu. Eiropas Komisija apstiprināja kopējo finansējumu 6.7 miljardu eiro apmērā 195 dalībvalstu projektu realizēšanai, 93 no kuriem Kohēzijas valstīs par summu 5.6 miljardi, tajā skaitā Rail Baltica globālā projekta īstenošanai (kopējā summa 225 miljoni eiro).
Saskaņā ar EISI Regulas 11. panta 2. apakšpunktu Kohēzijas valstu garantēto aplokšņu princips projektu atlasē, kuri tiesīgi saņemt finansējumu, tika ievērots līdz 2016. gada 31. decembrim. Sākot ar 2017. gada 1. janvāri, līdzekļus, kas pārvietoti EISI un kas nav piešķirti transporta infrastruktūras projektam, dara pieejamus visām dalībvalstīm, kuras ir tiesīgas saņemt finansējumu no Kohēzijas fonda, lai finansētu transporta infrastruktūras projektus saskaņā ar šo regulu. 
Tādējādi trešajā projektu iesniegumu konkursā Latvija bija tiesīga iesniegt projektus Kohēzijas valstīm paredzēto finanšu līdzekļu ietvaros, jo atgrieztajam finansējumam vairāk netiek piemērots garantēto aplokšņu princips, bet tiek pielietots iesniegto projektu atklātas konkurences princips, neskatoties uz konkrētu valstu piederību.
Latvijai pieejamais EISI finansējums Rail Baltica projekta realizēšanai
Atbilstoši iepriekš panāktajām vienošanām par ES budžetu, EISI ietvaros Latvijai kā dalībvalstij, kas tiesīga saņemt finansējumu no Kohēzijas fonda, garantētā pieejamā finansējuma aploksne investīciju periodā 2014. – 2020. gadam, bija 240 milj., kas ir Kohēzijas fonda līdzekļi. 
Rail Baltica projekta realizēšanas gaitā 2015. gada 26. februārī EISI pirmajā projektu uzsaukumā tika iesniegts kopīgs Baltijas valstu pieteikums finansējuma saņemšanai Rail Baltica projekta realizēšanai. Saskaņā ar Ministru kabineta 2015. gada 17. februāra sēdes protokollēmuma (protokols Nr. 9, 28. §) 3.punktu Latvija pieteicās uz visu Latvijai pieejamo "Eiropas infrastruktūras savienošanas instrumenta" Kohēzijas fonda daļas finansējuma aploksni investīciju periodā 2014. – 2020.gadam. Pieteikums tika atbalstīts un saskaņā ar Ministru kabineta 2015. gada 3. novembra sēdes protokollēmuma (prot. Nr. 57, 68. §) 2. punktu, Satiksmes ministrijai tika uzdots nodrošināt Finansēšanas līguma noslēgšanu ar INEA, pilnvarojot RB Rail, kā Rail Baltica projekta koordinatoru parakstīt Finansēšanas līgumu Satiksmes ministrijas vārdā. RB Rail, rīkojoties Latvijas Republikas, Lietuvas Republikas un Igaunijas Republikas atbildīgo ministriju uzdevumā, parakstīja Finansēšanas līgumu ar INEA par Rail Baltica projekta pirmās kārtas aktivitāšu realizēšanu. Ar iepriekš minētā līguma parakstīšanu un atbilstoši Ministru kabineta 2015. gada 3. novembra sēdes protokollēmuma (prot. Nr. 57, 68.§) 4. punktam Satiksmes ministrija uzņēmās jaunas valsts budžeta ilgtermiņa saistības (ārvalstu finanšu palīdzībai, valsts budžeta dotācijai no vispārējiem ieņēmumiem) 2016. - 2020. gadam budžeta apakšprogrammā 60.07.00 "Eiropas transporta infrastruktūras projekti" Rail Baltica projekta publiskās dzelzceļa infrastruktūras objekta izveidei.
Baltijas valstu sagatavotais pieteikums finansējuma saņemšanai EISI pirmajā uzsaukumā Rail Baltica projekta realizēšanai bija augstas detalizācijas pakāpes, kur tehniskajiem projektiem un pētījumiem piemērota atbalsta likme bija 85%, jo uz šīm aktivitātēm neattiecas finansējuma deficīta likme. Būvdarbiem un zemes atsavināšanai finansējuma deficīta likme bija 95,57%, kas nozīmē, ka būvdarbiem un zemes atsavināšanai piemērojamā atbalsta likme bija 81,2%, kas kopā veido pilnu garantētās aploksnes summu. INEA elektroniskā sistēmā bija iespējams ievadīt tikai atbalsta intensitāti pilnās procenta vienībās, t.i. pētījumiem 85%, bet būvdarbiem un zemes atsavināšanai 81%, kā rezultātā tika veikta matemātiska summas noapaļošana par 0,2%, un atlikums no Latvijai garantētās aploksnes bija 509 762 eiro.
Izpildot Ministru kabineta 2015. gada 17. februāra sēdes protokollēmuma (prot. Nr. 9, 28. §) 3. punktu, ar kuru Satiksmes ministrijai dots uzdevums, pieteikties uz visu Latvijai pieejamo "Eiropas infrastruktūras savienošanas instrumenta" Kohēzijas fonda daļas finansējuma aploksni investīciju periodā 2014. – 2020. gadam, Satiksmes ministrija Baltijas valstu kopīgajā otrajā EISI pieteikumā pieteicās uz atlikušo aploksnes daļu 509 762 eiro apmērā. Eiropas Savienības atbalsta intensitāte otrajā EISI pieteikumā saglabājās līdzšinējā apjomā un ir 85%. Pieteikums tika atbalstīts, un Satiksmes ministrija pilnvaroja RB Rail, kā Rail Baltica projekta koordinatoru parakstīt Finansēšanas līgumu. RB Rail, rīkojoties Latvijas Republikas, Lietuvas Republikas un Igaunijas Republikas atbildīgo ministriju uzdevumā 2016.  gada 18. novembrī parakstīja otro Finansēšanas līgumu ar INEA.
Faktiskā Latvijai atlikusī pieejamā summa garantētās aploksnes ietvaros no Kohēzijas fonda līdzekļiem bija 11 eiro, taču tas neliedza iespēju iesniegt projektu pieteikumu trešajā projektu konkursā un cerēt uz papildus finansējuma piešķiršanu Rail Baltica projekta īstenošanas turpināšanai[footnoteRef:2].  [2:  https://ec.europa.eu/inea/sites/inea/files/20161115_remaining_cohesion_allocations.pdf] 

Baltijas valstu pieteikums EISI trešajā projektu uzsaukumā un Finansēšanas līguma projekts 
2016. gada 13. oktobrī Eiropas Komisija izsludināja trešo projektu iesniegumu konkursu finanšu palīdzības piešķiršanai no EISI par kopējo summu 1.9 miljardu apmērā, 1.1 miljardu paredzot Kohēzijas valstīm no to garantētajām pieejamām aploksnēm. 
Baltijas valstis vienojās par kopīga pieteikuma sagatavošanu arī EISI trešajā projektu uzsaukumā, un tas tika iesniegts INEA 2017. gada 6. februārī. Izpildot Ministru kabineta 2017. gada 31. janvāra sēdes protokollēmuma (prot. Nr. 5, 42. §) 3. punktu, ar kuru Satiksmes ministrijai dots uzdevums nodrošināt pieteikuma Latvijas sadaļas sagatavošanu kopīgajam Baltijas valstu pieteikumam "Eiropas infrastruktūras savienošanas instrumenta" trešajam uzsaukumam, Satiksmes ministrija Baltijas valstu kopīgajā pieteikumā pieteicās uz Eiropas līdzfinansējamu aktivitāšu īstenošanai 96.5 milj. eiro apmērā. Gatavojot pieteikumu EISI uzsaukumam, tika ņemts vērā Rail Baltica globālā projekta realizēšanas pamatprincips, proti - Rail Baltica projekts jārealizē tādos ģeogrāfiskos posmos un etapos, kas secīgi turpina iesāktos darbus un kas nodrošina loģisku pamatu turpmākās līnijas realizēšanai. Kopējā pieteikuma summa Baltijas valstīm bija 313.3 milj. eiro.
Š.g. 25. jūlijā Eiropas Komisija apstiprināja lēmumu par EISI finansējuma piešķiršanu transporta infrastruktūras projektu īstenošanai, pamatojoties uz 2016. gada projektu konkursa rezultātiem. Komisijas lēmums paredzēja Rail Baltica projekta turpmākai īstenošanai Baltijas valstīm piešķirt 110.5 milj. eiro. Kohēzijas valstu iesniegtie projekti pieckārtīgi pārsniedza pieejamo finansējuma apjomu. Neskatoties uz to, ka Eiropas Komisijas piešķirtais finansējums ir trīs reizes mazāks, jāatzīmē, ka Baltijas valstis ir saņēmušas 19.4 milj. eiro virs garantētā pieejamā finansējuma aploksnēm. Tas nozīmē, ka citu Kohēzijas dalībvalstu finansējums ticis samazināts, un norāda uz Eiropas Komisijas novērtējumu līdzšinējam Rail Baltica projekta īstenošanas progresam un atbalstu tā turpmākai attīstībai. 

1. attēls. EISI trešajā uzsaukumā pieteiktais un saņemtais finansējums Rail Baltica turpmākai īstenošanai. 
Latvija trešajā projektu pieteikumā bija iekļāvusi sekojošas prioritārās aktivitātes par kopējo summu 96.5 milj. eiro[footnoteRef:3]: [3:  Informatīvais ziņojums "Par Rail Baltica projekta pirmās kārtas aktivitāšu realizēšanas progresu Latvijā un kopīga Baltijas valstu pieteikuma gatavošanu iesniegšanai "Eiropas infrastruktūras savienošanas instrumenta" trešajam uzsaukumam" (31.01.2017. MK sēdes protokols Nr. 5, § 42)] 

· Tehniskā projekta izstrāde Latvijas Dienvidu daļai (savienojums ar Lietuvu);
· Tehniskā projekta izstrāde Latvijas Ziemeļu daļai (savienojums ar Igauniju);
· Nepieciešamo zemju atsavināšana Latvijas teritorijā (2. kārta);
· Salaspils multimodālā loģistikas centra ietekmes uz vidi novērtējuma (turpmāk – IVN) papildināšanaa un tehniskā projekta izstrāde;
· Pētījumi ko veic RB Rail kopējā projekta vajadzībām (katra valsts līdzfinansē finansē 1/3 daļu).

	Izvērtējot finansējuma pieejamību un prioritātes, Eiropas Komisija noraidīja aktivitātes projektēšanas uzsākšanai Latvijas Dienvidu daļai un finansējumu zemju atsavināšanas 2. kārtai. Finansējums projektēšanas uzsākšanai Latvijas Ziemeļu daļai un Salaspils termināla projektēšanas izstrādei tika samazināts. Precīzs aktivitāšu apraksts un pieejamais finansējums ir aprakstīts sadaļā “Finansēšanas līgumā iekļautās Latvijas aktivitātes”.
Lai saņemtu finansējumu Rail Baltica projekta turpmākai realizēšanai, 2017. gada 21. sepetmbrī Tallinā Igaunijas prezidentūras un Eiropas Komisijas organizētās konferences “EISI dienas” ietvaros tiek paredzēta līguma parakstīšana. 
Līdzīgi kā divus iepriekšējos līgumus saskaņā ar Finansēšanas līgumu un INEA izstrādāto projektu uzraudzības modeli Finansēšanas līgumu paraksta viens visu saņēmēju pārstāvis (t.s. Koordinators), kas saņēmis attiecīgu rakstisku pilnvarojumu no pārējiem saņēmējiem. Ņemot vērā, ka Baltijas valstu kopīgajā EISI pieteikumā kā vadošais un koordinējošais saņēmējs ir noteikts kopuzņēmums RB Rail, arī trešo Finansēšanas līgumu, pamatojoties uz saņemto mandātu, visu Baltijas valstu vārdā parakstīs RB Rail. Kopuzņēmums RB Rail būs koordinējošais saņēmējs un vienotais kontaktpunkts ar INEA Finansēšanas līguma darbības laikā. 
Lai nodrošinātu efektīvu Finansēšanas līguma pārraudzību, finanšu plūsma starp INEA un saņēmējiem tiks organizēta ar viena bankas konta starpniecību, ar kuru operē Koordinators. Tādejādi finansējums netiek pārskaitīts tieši katram saņēmējam, bet gan RB Rail. Pēc finansējuma saņemšanas RB Rail veic finansējuma turpmāko sadali katram saņēmējam atbilstoši Finansēšanas līgumā ietverto aktivitāšu finansējuma apjomam un laika grafikam, kā arī faktiskajai aktivitāšu ieviešanas gaitai. Latvijas aktivitātēm paredzētais finansējums projekta īstenošanai, kuras realizē SIA “Eiropas dzelzceļa līnijas”, atbilstoši tiktu pārskaitīts uz Valsts kasi, tam paredzētā projekta kontā Valsts kasē, kura turētājs būtu Satiksmes ministrija.
Atbilstoši Finansēšanas līguma projektam pirmais ES finansējuma maksājums paredzēts 40% apmērā no 2017. gada finanšu plānā  paredzētā finansējuma apjoma. Projekta koordinators ne vēlāk kā līdz nākamā gada 31. martam iesniedz aktivitāšu izpildes ziņojumu par kārtējo pārskata periodu, iekļaujot maksājuma pieprasījumu par kārtējo pārskata periodu, kā arī nākamā priekšfinansējuma maksājuma pieprasījumu 40% apmērā no paredzēto aktivitāšu summas. Tādejādi visā aktivitāšu realizācijas gaitā iespējams pieprasīt un saņemt 40% priekšapmaksu no Finansēšanas līgumā noteiktā kopējā finansējuma apjoma, kam nepieciešams savlaicīgi plānot nepieciešamā dalībvalsts līdzfinansējuma apmēru un izmaksas laiku no valsts budžeta. Valsts budžeta finansējums no valsts budžeta programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” būtu plānojams un nodrošināms atbilstoši Finansēšanas līgumā paredzētajam priekšfinansējuma apmēram un realizējamo aktivitāšu faktiskajai finanšu plūsmai, ņemot vērā paredzēto Latvijas līdzfinansējumu un  ES finansējuma sadalījumu pa gadiem. Finansēšanas līgumā Latvijas dalībvalstij kopējais piešķirtais EISI finansējums ir 6,9 milj. eiro, kuriem papildus Latvijas valsts budžeta ilgtermiņa saistībās nepieciešams paredzēts līdzfinansējuma daļu kopumā 1,2 milj. eiro apmērā.
Latvijai apstiprinātā finansējuma aktivitātes, kas iekļautas Finansēšanas līgumā 
I Tiešās aktivitātes, kuras ievieš Latvija
1. C5 - Tehniskā projekta izstrāde Latvijas Ziemeļu daļai (1. kārta) līdz Vangažu apkopes punktam
	Pirmajā projektu pieteikumā Latvija iesniedza aktivitātes, kas paredz tehnisko būvprojektu izstrādi Latvijas Centrālajā daļā. Lai turpinātu būvprojektēšanas fāzi, kā arī, lai demonstrētu Latvijas vēlmi investēt transporta infrastruktūras ilgtspējas nodrošināšanā un gatavību secīgi turpināt līnijas ģeogrāfisko kārtu attīstību, Latvija pieteikumā bija iesniegusi būvprojektu izstrādi pārējai Latvijas teritorijai par kopējo summu 35 milj. eiro. Nepietiekamā finansējuma dēļ INEA šo aktivitāti noraidīja, taču sarunu par līguma tvērumu gaitā tika panākta vienošanās EISI trešajā Finansēšanas līgumā iekļaut daļu no Ziemeļu daļas tehniskā projekta izstrādes no Upeslejām līdz Vangažu apkopes punktam, kas secīgi turpinās iesāktos projektēšanas darbus Latvijas teritorijā. Projektēšanu plānots pabeigt līdz 2019. gada beigām. Neskatoties uz to, ka finansējums zemju atsavināšanas 2. kārtai netika atbalstīts, realizējot šo aktivitāti, palielināsies iespēja nākamajos EISI uzsaukumos, konkurējot ar citām dalībvalstīm, pieprasīt un saņemt finansējumu būvniecībai. 
	Vienošanās par Globālā projekta iepirkumu un līgumu slēgšanas shēmu starp Rail Baltica projektā iesaistītajām pusēm tika panākta 2016. gada septembrī. Līgumu parakstīja RB Rail, Igaunijas ekonomikas un komunikācijas lietu ministrija, Latvijas Satiksmes ministrija, Lietuvas Transporta un komunikācijas ministrija, Rail Baltic Estonia OU, Igaunijas tehniskais regulators, SIA Eiropas dzelzceļa līnijas, Rail Baltica Statyba UAB un Lietuvas dzelzceļa uzņēmums Lietuvos Geležinkeliai. Saskaņā ar šo līgumu visi projekta iepirkumi tiek dalīti trijās grupās: iepirkumi, kurus organizē tikai kopuzņēmums RB Rail, konsolidētie iepirkumi, kurus īsteno kopuzņēmums sadarbībā ar nacionālajiem ieviesējiem, un iepirkumi, kurus īsteno nacionālo valstu ieviesējorganizācijas atbilstoši izstrādātajām iepirkumu, līgumu, tehniskajām u.c. vadlīnijām. 
	Saskaņā ar šo līgumu aktivitāti  C5 - Tehniskā projekta izstrāde Latvijas Ziemeļu daļai (1.kārta) līdz Vangažu apkopes punktam ir jāievieš kopuzņēmumam RB Rail. Minētās aktivitātes praktiskā realizācija tiks īstenota vienotā laika grafikā ar pirmajā Finansēšanas līgumā apstiprināto aktivitāti, kuras ietvaros tiek izstrādāts dzelzceļa līnijas Latvijas centrālās daļas tehniskais projekts. Satiksmes ministrija un SIA “Eiropas dzelzceļa līnijas” 2015. gada 29. decembrī noslēdza deleģēšanas līgumu, ar kuru ministrija uzdeva kapitālsabiedrībai veikt darbus Latvijas centrālās daļas tehniskā projekta izstrādei. Ņemot vērā minēto, abu aktivitāšu īstenošanai būs nepieciešams veikt deleģēto uzdevumu pārdali atbilstoši Globālā projekta iepirkumu un līgumu slēgšanas shēmai.
2. C6 - Salaspils multimodālā loģistikas centra IVN papildināšana
Paralēli Rail Baltica izpētes projektam Satiksmes ministrija 2015. gadā ir veikusi izpēti Nr. SM 2014/15 TEN-T “Rail Baltica dzelzceļa līnijas intermodālā kravu loģistikas centra Latvijā darbības plāna un tehnisko risinājumu izstrāde”, kuras rezultātā ir izstrādāts Rail Baltica dzelzceļa līnijas intermodālā kravu loģistikas centra Latvijā detalizēts izveides un tā iespējamās darbības projekts saistībā ar kopējo loģistikas sistēmu Latvijā, trīs Baltijas valstīs un Baltijas jūras reģionā, un ņemot vērā sasaisti ar globālo loģistikas ķēžu kravu plūsmām. Izpēte tika veikta, lai pieņemtu lēmumus par loģistikas centru/intermodālo termināļu perspektīvo atrašanās vietu valsts transporta tīklā, kā arī plānojot publiskā sektora investīcijas šādas infrastruktūras attīstībai ilgtermiņā. Izpētes materiāli sniedz priekšstatu par plānoto sliežu ceļu infrastruktūru un teritorijas funkcionālo izvietojumu plānotajai Salaspils multimodālā termināla attīstībai, t.sk. multimodālā loģistikas centra pamatinfrastruktūru un saistīto/piegulošo teritoriju papildus attīstībai un investīciju piesaistei, kā arī rekomendācijas par iespējamo pārvaldes modeli.
Tā kā iepriekšējās izpētes ievaros IVN ir veikts tikai teritorijai, kurā plānots izbūvēt dzelzceļa līniju un apdzīšanas sliežu ceļus, nepieciešams veikt papildus IVN pilnai loģistikas centra teritorijai, lai savlaicīgi būtu iespējams uzsākt un paveikt nepieciešamos būvprojektēšanas un būvniecības darbus Rail Baltica loģistikas centra pamat infrastruktūrai, kā arī plānošanas un citas saistītās aktivitātes piegulošajai infrastruktūrai, tādā apjomā, kas ļautu pilnvērtīgi uzsākt teritorijas apsaimniekošanu un investoru piesaisti. Šīs aktivitātes īstenošanai Latvija pieteikumā paredzējusi kopējās izmaksas 0.8 milj. euro apmērā. Nepietiekamā finansējuma dēļ INEA šo aktivitāti noraidīja, taču sarunu par līguma tvērumu gaitā tika panākta vienošanās EISI trešajā Finansēšanas līgumā iekļaut aktivitāti ar mazāku tvērumu, neparedzot būvprojekta minimālā sastāvā izstrādi, bet IVN precizēšanu un papildināšanu, kā arī tehniskās dokumentācijas sagatavošanu. Aktivitātes īstenošana paredzēta līdz 2020. gada beigām.
II Aktivitātes, kuras ievieš RB Rail Kopējā projekta vajadzībām (katra valsts līdzfinansē 1/3 daļu)
1. C1 - Infrastruktūras pārvaldības izpēte un Rail Baltica dzelzceļa infrastruktūras pārvaldības līguma projekta sagatavošana, kā arī papildus izpētes vienotās infrastruktūras pārvaldībai
Aktivitāte ietver vairākas apakšaktivitātes:
1) Infrastruktūras pārvaldības modeļa izpēte, kuras pamata mērķis ir izvērtēt dažādus infrastruktūras pārvaldības modeļus, kā arī identificēt Rail Baltica infrastruktūras pārvaldībai piemērotāko modeli, balstoties uz izvērtējamu no dzīvescikla, ekonomiskās efektivitātes un tirgus funkcionalitātes perspektīvas (pamata izpēte);
2) Infrastruktūras pārvaldības līguma projekta izstrāde;
3) Risku pārvaldības sistēmas izstrāde;
4) Būves informācijas modeļa (BIM) stratēģijas izstrāde un sistēmas ieviešana Rail Baltica projektēšanai un būvniecībai, kas nākotnē izmantojama arī  ieguldījumu pārvaldībai (asset management).
Izpētes rezultātā radītais Rail Baltica infrastruktūras pārvaldības modelis un līguma projekts nodrošinās pamatu vienošanās panākšanai Projekta īstenošanā iesaistīto pušu starpā par infrastruktūras pārvaldību. Atbilstoši Finansēšanas līgumā noteiktajiem sasniedzamajiem rādītājiem infrastruktūras pārvaldības izpēti plānots pabeigt 2018. gada februārī, līguma projekta izstrādei pabeigta 2018. gada jūnijā. Vienošanās iesaistīto pušu starpā par izbūvētās infrastruktūras pārvaldību panākama līdz 2018. gada beigām.
[bookmark: _Hlk490141550]Riska pārvaldības sistēma, kā arī BIM sistēma ieviešama līdz 2019. gada jūnijam.
2. C2 - Piegādātāju tirgus izpētes un izpētes, kuru mērķis ir paātrināt projektēšanas un būvniecības fāzes, identificējot mēroga ekonomijas ieguvumus, organizējot konsolidētos iepirkumus
Aktivitāte ietver vairākas apakšaktivitātes:
1) Minerālmateriālu izpētes Latvijā un Lietuvā, kā arī Baltijas līmeņa minerālmateriālu piegādātāju tirgus izpēte;
2) Dzelzceļa virsbūves un dzelzceļa infrastruktūras elementu (t.sk. sliedes, stiprinājumi, gulšņi, pārmijas, balsts, caurtekas, mazi tilti/viadukti, trokšņu sienas u.c.) piegādātāju tirgus izpētes;
3) Kontroles, vadības un signalizācijas apakšsistēmu, t.sk. Eiropas Dzelzceļa satiksmes vadības sistēmas (ERTMS) un pasažieru informēšanas sistēmas iepirkumu un ieviešanas stratēģijas izstrāde (t.sk. piegādātāju tirgus izpēte, tehniskās priekšizpētes, iepirkumu un ieviešanas stratēģijas izstrāde, kā arī iepirkuma dokumentācijas, ietverot nepieciešamo līgumu dokumentācijas projektu, izstrāde);
4) Elektrifikācijas apakšsistēmu iepirkuma un ieviešanas stratēģija (t.sk. piegādātāju tirgus izpēte, tehniskās priekšizpētes, iepirkumu un ieviešanas stratēģijas izstrāde, kā arī iepirkuma dokumentācijas, ietverot nepieciešamo līgumu dokumentācijas projektu izstrāde);
5) Būvniecības un būvniecības piegāžu loģistikas izpēte Latvijā un Lietuvā, kā arī Baltijas līmeņa būvniecības un būvniecības piegāžu loģistikas apvienotā izpēte;
6) Uzticamības, pieejamības, apkopes un drošības (RAMS) izpētes.
Šo izpēšu rezultātā tiks identificēti produkti, materiāli un sistēmas, kurus ir iespējams iepirkt centralizēti visa projekta vajadzībām, nodrošinot mērogekonomikas ieguvumus.
Attiecībā uz Kontroles, vadības un signalizācijas, kā arī elektrifikācijas apakšsistēmām tiks izstrādāta vienotas iepirkumu un apakšsistēmu ieviešanas stratēģija visai Rail Baltica līnijai vairāk kā 700 km garumā trīs Baltijas valstīs.
Minerālmateriālu izpēti plānots pabeigt līdz 2018. gada februārim, savukārt dzelzceļa virsbūves un dzelzceļa infrastruktūras elementu piegādātāju tirgus izpētes - līdz 2018.gada martam. Kontroles, vadības un signalizācijas apakšsistēmu un elektrifikācijas apakšsistēmu iepirkumu un ieviešanas stratēģija izstrādājama līdz 2018. gada jūnijam, savukārt būvniecības un būvniecības piegāžu loģistikas izpētes pabeidzamas līdz 2018. gada beigām. RAMS izpēte pabeidzama līdz 2018.gada beigām.
3. C3 - Konsolidētā sākotnējā tehniskā projekta izstrāde visai Rail Baltica dzelzceļa līnijai
Aktivitāte ietver šādas apakšaktivitātes:
1) Konsolidētā sākotnējā tehniskā projekta izstrāde;
2) Klimata pārmaiņu ietekmes novērtējuma izpēte;
3) Rail Baltica infrastruktūras dizaina vienotās vadlīnijas.
Konsolidētā sākotnējā tehniskā projekta izstrāde tiks veikta, apvienojot un izvērtējot trīs Baltijas valstīs veikto sākotnējo tehnisko projektus ar mērķi nodrošināt vienotu pieeju visas trases būvprojektēšanai un būvniecībai. Sākotnējie tehniskie projekti tiks vērtēti no tehniskās savstarpējās izmantojamības, atbilstības Kopējā projekta Būvprojektēšanas vadlīnijām, kā arī izmaksu efektivitātes perspektīvas. Konsolidētā projekta izstrāde atbilstoši 2016. gada oktobrī noslēgtajam līgumam visu Rail Baltica projekta ieviešanā iesaistīto pušu starpā ir priekšnosacījums būvprojektēšanas uzsākšanai. Konsolidētā projekta izstrāde, ņemot vērā atšķirīgo gatavības līmeni dažādos līnijas posmos, tiks pabeigta līdz 2018. gada beigām.
Klimatu pārmaiņu ietekmes izpētes ietvaros tiks vērtēti nepieciešamie ilgtermiņa adaptācijas pasākumi (tehniskie, tehnoloģiskie, funkcionālie), kas rodas, piemēram, pieaugošas vidējās temperatūras, pastiprinātu nokrišņu un palielināta plūdu riska situācijās.
4. C4 - Infrastruktūras apkopes punktu visās trīs Baltijas valstīs teritorijas plānošanas, tehniskās un Ietekmes uz vidi izpētes, sākotnējā tehniskā projektēšana, būvprojektēšana.
Aktivitātes ietvaros paredzētas divas apakšaktivitātes, kas attiecas uz Rail Baltica dzelzceļa infrastruktūru Latvijas teritorijā:
1) Sākotnējā kopējā izpēte, kas noteiks infrastruktūras apkopes punktu precīzu atrašanās vietu un tehniskos rādītājus visas Rail Baltica trases garumā, kā arī definēs apkopes punktā nepieciešamo infrastruktūru un iekārtas;
2) Infrastruktūras apkopes punkta būvprojektēšana. 

Sākotnējo kopējo izpēti plānots uzsākt 2018. gada janvārī un noslēgt līdz 2020. gada beigām, savukārt būvprojektēšana pabeidzama līdz 2022. gada beigām.
5. C11 - Rail Baltica Komunikāciju stratēģijas ieviešana (2. posms)
Aktivitāte ietver sabiedrības informēšanu par Kopējā projekta ieviešanu Baltijas valstīs, kā arī stratēģiskās komunikācijas aktivitātes saskaņā ar 2016. gadā apstiprināto Kopējā projekta komunikāciju stratēģiju līdz 2019. gadam. Aktivitātes ietvaros līdz 2020. gadam tiks izstrādāta Kopējā projekta komunikāciju stratēģija 2020. - 2026. gadam. Lai nodrošinātu efektīvu jaunākās paaudzes kā Rail Baltica nākotnes pasažieru informētību, komunikācija tiks nodrošināta izmantojot arī modernos informācijas līdzekļus, t.sk. digitālos informācijas kanālus. 
6. C12 - Kopējā projekta biznesa attīstības un mārketinga aktivitātes (1.posms).
Aktivitātes pamatā ir labās prakses princips, kad nākotnes infrastruktūras lietotāji, operatori un komerciālie sadarbības partneri tiek iesaistīti jau agrīnā projekta realizācijas stadijā, lai tādējādi censtos maksimizēt jaunās infrastruktūras komerciālo ilgtspēju, ka arī tās radītos makroekonomiskos multiplikatora efektus, tai skaitā inducētos un katalītiskos ekonomiskos ieguvumus. Aktivitāte ieviešama līdz 2020. gada beigām. 
7. C10 - Būvprojektēšanas un būvniecības uzraudzība, Pilnvarotās iestādes (NoBo) verifikācija, lai nodrošinātu būvprojektu un izbūvētās infrastruktūras atbilstību tiesību aktiem, t.sk. dzelzceļu savstarpējās izmantojamības prasībām 
Aktivitātē ietvertā uzraudzība ir obligāta saskaņā ar nacionālo likumdošanu katrā Baltijas valstī, kā arī Eiropas Savienības Savstarpējās izmantojamības tehniskajām specifikācijām (SITS). Aktivitāte ir saistīta ar šajā Finansēšanas līgumā ietvertajām būvprojektēšanas aktivitātēm t.sk. Latvijā, kā arī būvniecības aktivitātēm Lietuvā un Igaunijā. 
8. C9 - Kopējā projekta un Finansēšanas līguma ieviešanas atbalsta pasākumi.
Aktivitāte ietver 3 apakšaktivitāšu grupas:
1) Finansēšanas līguma ieviešanas atbalsta pasākumi, kas paredzēti Finansēšanas līgumā ietverto atskaites punktu ievērošanai, risku uzraudzību un vadību, kā arī nepieciešamo atskaišu sagatavošanu INEA un citām iesaistītajām pusēm;
2) Finanšu līgumā iekļauto aktivitāšu ieviešanas atbalsta pasākumi, kas paredzēti atsevišķu aktivitāšu ieviešanas nodrošināšanai, t.sk. iepirkumu sagatavošanai, līgumu vadībai, kā arī sasniedzamo rezultātu ieviešanai;
Kopējā projekta ieviešanas atbalsta pasākumi, kas ietver vienotas pieejas noteikšanu Kopējā projekta ietvaros attiecībā uz efektīvāku, kvalitatīvāku, riskus vadītas, uzticamu, attiecināmu un skaidru Kopējā projekta ieviešanu. Ietverti arī pasākumi, lai analizētu iespējas virzībai uz Vienas ieviesējorganizācijas modeli.
Aktivitātēm paredzētais finansējums
Latvijai apstiprinātais EISI finansējums ir 6 951 498 eiro jeb 85% no kopējā finansējuma, kas kopā ar Latvijas valsts budžeta līdzfinansējumu 1 226 735 eiro apmērā jeb 15% no kopējā finansējuma kopā sastāda 8 178 233 eiro. Finansējums ir provizoriski sadalīts pa aktivitātēm gan Latvijas tiešajām aktivitātēm, kuras ieviesīs Satiksmes ministrija un nacionālais projekta īstenotājs SIA “Eiropas dzelzceļa līnijas”, kā arī aktivitātēm, kuras ieviesīs RB Rail Kopējā projekta vajadzībām. Finansējums aktivitātēm, kuras ieviesīs RB Rail Kopējā projekta vajadzībām, tiks proporcionāli sadalīts starp Baltijas valstīm, tādejādi katra valsts līdzfinansē 1/3 daļu.   Atbilstoši minētajam principam zemāk identificēts indikatīvais aktivitātēm paredzētais finansējums pa gadiem un finansējuma avotiem. Uz informatīvā ziņojuma sagatavošanas brīdi turpinās sarunas starp trīs Baltijas valstīm, INEA un RB Rail par Finansēšanas līguma gala redakciju. Sarunu laikā var tikt veikti precizējumu finanšu izlietojumam pa gadiem un aktivitātēm, saglabājot pamatprincipu t.i. INEA piešķirtais finansējums Latvijai ir 6 951 498 eiro, bet Latvijas līdzfinansējums 1 226 735 eiro apmērā jeb 15% no kopējā. 

2. attēls. Aktivitātēm paredzētais indikatīvais finansējums pa gadiem un finansējuma avotiem.
Neskatoties uz to, ka faktiskā Latvijai atlikusī pieejamā summa garantētās aploksnes ietvaros no Kohēzijas fonda līdzekļiem bija 11 eiro, Eiropas Komisija  piešķīra Latvijai 6.9 milj. eiro virs garantētā pieejamā finansējuma. Tas nozīmē, ka citu Kohēzijas dalībvalstu finansējums ticis samazināts, un norāda uz Eiropas Komisijas novērtējumu līdzšinējam Rail Baltica projekta īstenošanas progresam Latvijā un atbalstu tā turpmākai attīstībai. Turpinot projekta īstenošanu Latvijā un demonstrējot faktisku progresu projektēšanā un būvdarbos, palielināsies iespēja nākamajā EISI projektu pieteikumu konkursā, konkurējot ar citām dalībvalstīm un projektiem,  pieteikties un saņemt turpmāko finansējumu Rail Baltica projektam, nodrošinot tā ieviešanas nepārtrauktību.
Apkopojot augstāk minēto, secināms, ka INEA ir apstiprinājusi Baltijas valstu kopīgo EISI pieteikumu trešajā projektu uzsaukuma konkursā, par ko piedāvā noslēgt Finansēšanas līgumu. INEA ir sagatavojusi standarta Finansēšanas līgumu angļu valodā. Finansēšanas līgumu plānots parakstīt š.g. 21. septembrī Tallinā.
 
Satiksmes ministrs							U. Augulis


Vīza: Valsts sekretārs		K. Ozoliņš 

Whudiers| 336071 51381 82600 58439) 50377 32806 33280] 27189)
C10 - Buvprojektesanas un bivniecivas vzraudaiba
Kopejais aktivitstes budiers| 2880853 of 19s0] 186se4]  152271]  482s00]  ss5000]  935000]
CeF grantkopa| 2448727 of 1100e2] 158580]  163430] 4101s]  s11750]  734750]
Latvijas EF aploksne| 266933 of 110092 126454 30383 of of 0|
LV bugers| 47 106] of 19428 22315 5363 of of 0|
C11.- Rail Baitica Komunikaciju strategiias eviesana (2posms)
Kopéjais aktivitstes budiers|  800000) of aeeess|  266667] 266667 q q o
CeF grantkopa|  680000) of 2%ess|  226667] 226667 o o o
Latvijas EF aploksne| 226667 of 75 55| 75556 75556 of of 0|
LV bugers| 40 000] of 1333 13333 13333 of of 0|
12 - Kopea projeka biznesa attstibas un marketinga akiivitates (1.posms)
Kopéjais aktivitstes budiers| 500000) of 300000 300000]  300000] q q o
CeF grantkopa|  765000) of 2ssa0]  25s000]  255000) o o o
Latvijas CEF apioksne| 255 000] of 85 000| 85000] 85000] of of 0|
LV bugers| 45 000] of 15 00| 15000| 15000| of of 0|
LATVUAS CEF APLOKSNEKOPA|  6951498] 544740 2858212] 2103704] 016287  185899] 188587 154069
v BUDZETs KOPA| 1226 735 96131 504390  371242]  161698] '32806] 33 280| 27189|





